Αγαπητέ κύριε Ασβεστά και πλήρωμα του Fortune,

Με μεγάλη χαρά λάβαμε το γράμμα σας, το οποίο μελετήσαμε πολύ προσεκτικά. Πραγματικά οι πληροφορίες που μας αποστείλατε είναι πολύ ενδιαφέρουσες. Αρχικά θα θέλαμε κι εμείς να σας γνωρίσουμε το όμορφο σχολείο μας, το 13ο Δημοτικό Σχολείο Τρικάλων που βρίσκεται στο χωριό Ριζαριό. Σας επισυνάπτουμε το link: <https://www.youtube.com/watch?v=NrLvPGkUjWs&ab_channel=%CE%A3%CE%9F%CE%A6%CE%99%CE%91%CE%A0%CE%91%CE%A0%CE%91%CE%93%CE%9F%CE%A5%CE%9B%CE%91>

Πριν καλά καλά διαβάσουμε το γράμμα σας εντοπίσαμε και σημειώσαμε την τοποθεσία σας στο χάρτη. Συγκεκριμένα βρήκαμε τις συντεταγμένες του λιμανιού GDANSK ANCHORAGE στην Πολωνία και αναζητήσαμε γενικές πληροφορίες για τη συγκεκριμένη πόλη. Επιπλέον, παρακολουθούμε μία φορά την εβδομάδα την πορεία σας στο χάρτη.

Επίσης να σας ενημερώσουμε ότι η πρώτη μας κατασκευή είναι γεγονός και αφορά τα επαγγέλματα που παρατηρούνται πάνω σ’ ένα εμπορικό πλοίο. Οι μαθητές της τάξης ήρθαν σε επαφή με επαγγέλματα που δεν γνώριζαν πιο πριν. Φυσικά όλες τις πληροφορίες αντλήσαμε από το υπέροχο γράμμα σας.

Στην τελευταία μας επικοινωνία μάς ενημερώσατε ότι το φορτηγό σας πλοίο μεταφέρει χύμα ομοειδή φορτία (bulk carrier) και συγκεκριμένα κάρβουνο και σιδηρομεταλλεύματα. Σ’ αυτό το σημείο οι μαθητές έθεσαν ερωτήσεις για τα είδη φορτίων των εμπορικών πλοίων και σε ποιες κατηγορίες χωρίζονται. Οι υπεύθυνοι του προγράμματος <<Adopt a ship>> απέστειλαν μία παρουσίαση σε μορφή power point με τα είδη των πλοίων, όπου οι μαθητές παρακολούθησαν με αμείωτο ενδιαφέρον. Έτσι τα παιδιά εκδήλωσαν την επιθυμία τους να δημιουργήσουμε ένα κολλάζ με θέμα τα είδη των πλοίων με βάση το φορτίο τους και τον προορισμό τους.

Σας ευχόμαστε ολόψυχα όμορφα Χριστούγεννα και καλές θάλασσες! Γιορτάστε σαν να είσαστε μαζί με τους αγαπημένους σας ανθρώπους. Η σκέψη όλων δε σας αφήνει ποτέ! Το γραμματάκι των μικρών ΄΄στεριανών΄΄ ναυτικών κρύβει τη θέρμη μιας αγκαλιάς και τις μυρωδιές της πατρίδας!

Λόγω των ημερών οι μικροί ΄΄στεριανοί΄΄ ναυτικοί σας τραγουδούν θαλασσινά κάλαντα από τα Κυκλαδονήσια:

*΄΄Σένα σου πρέπει αφέντη μου, καράβι ν’ αρματώσεις*

*και τα σκοινιά του καραβιού, να τα μαλαματώσεις.*

*Σένα σου πρέπει αφέντη μου, καράβι από την Πόλη,*

*όντας το φέρεις στο νησί, να το ζηλεύουν όλοι….*

*Να έχει απάνω το Σταυρό, και την Αγία Σοφία*

*όντας γυρνάς στα πέλαγα, να έχεις ευλογία…*

*Να έχει πάνω την ευχή, απ’ το Πατριαρχείο*

*και από τον <<Άγιο Δέσποτα, μην δουγιάς θηρίο…*

*Σένα σου πρέπει αφέντη μου, καράβι από τη Μάλτα*

*τσαι κείνο που’ χεις στο νησί, να το τραβάς για βάρκα…΄΄*

Και δε θα μπορούσαν να λείπουν τα κάλαντα της Θεσσαλίας!

<https://www.youtube.com/watch?v=zpviQhckRuI&ab_channel=dimitris8042>

Αλλά και μια χριστουγεννιάτικη συνταγή που φτιάχνουν εδώ στο Ριζαριό οι νοικοκυρές των σπιτιών. Θα χαιρόμασταν αν γινόταν ανταλλαγή συνταγών με το μάγειρα του πλοίου σας.

**Μελομακάρονα**

Υλικά

400γρ. χυμό πορτοκαλιού

400γρ. σπορέλαιο

180 γρ. ελαιόλαδο

50 γρ. ζάχαρη Μείγμα 1

½ κουταλάκι γαρίφαλο

2-3 κουταλάκια κανέλα

¼ κουταλάκι μοσχοκάρυδο

1κουταλάκι σόδα μαγειρική

1 κ. αλεύρι Μείγμα 2

200 γρ. σιμιγδάλι ψιλό

500 γρ. νερό

800 γρ ζάχαρη Για το σιρόπι

150 γρ. μέλι

3στικ κανέλα

1 πορτοκάλι

Εκτέλεση

Βάζουμε τα υλικά για το σιρόπι εκτός από το μέλι. Όταν πάρει μια βράση το μίγμα, το βγάζουμε από τη φωτιά και το αφήνουμε να κρυώσει. Προθερμαίνουμε το φούρνο στους 190ο C. Βάζουμε τα υλικά του μείγματος 1 και ανακατεύουμε καλά . Σε ένα δεύτερο μπολ βάζουμε τα υλικά του μείγματος 2. Προσθέτουμε το μείγμα με τα υγρά στα στερεά και ανακατεύουμε. Πλάθουμε τα μελομακάρονα 2-3 εκ. και τα ψήνουμε για 20-25 λεπτά.

Με εκτίμηση

Οι Μαθητές και οι Δάσκαλοι